b'\n_START_ARTICLE_\nPeikola\n_START_PARAGRAPH_\nPeikola oli kyl\xc3\xa4 Muolaan kunnan it\xc3\xa4osassa Viipurin l\xc3\xa4\xc3\xa4niss\xc3\xa4 Suomen Neuvostoliitolle luovuttamalla alueella. Peikolan kyl\xc3\xa4n yhteyteen luettiin yleens\xc3\xa4 my\xc3\xb6s Passilan kyl\xc3\xa4. Kyl\xc3\xa4 sijaitsi Kirkkoj\xc3\xa4rven it\xc3\xa4puolella noin kilometrin verran Muolaan kirkonkyl\xc3\xa4st\xc3\xa4 Kirkkorannasta it\xc3\xa4\xc3\xa4n. Peikolan naapurikyli\xc3\xa4 olivat pohjoisessa Peippola, id\xc3\xa4ss\xc3\xa4 Punnus ja Sokiala, etel\xc3\xa4ss\xc3\xa4 Telkk\xc3\xa4l\xc3\xa4 sek\xc3\xa4 l\xc3\xa4nness\xc3\xa4 Kirkkoj\xc3\xa4rven toisella puolella kirkonkyl\xc3\xa4 Kirkkoranta, Turulila ja Kannila. Nykyisin kyl\xc3\xa4ll\xc3\xa4 ei ole ven\xc3\xa4l\xc3\xa4ist\xc3\xa4 asutusnime\xc3\xa4.\n_START_SECTION_\nHistoria\n_START_PARAGRAPH_\nPeikolan ja Passilan v\xc3\xa4est\xc3\xb6 evakuoitiin l\xc3\xa4ntisemp\xc3\xa4\xc3\xa4n Suomeen heti talvisodan alettua vuonna 1939. Moskovan rauhassa 1940 alue luovutettiin Neuvostoliitolle, mutta Suomi valtasi alueen takaisin jatkosodan alussa 1941 ja kylien asukkaat p\xc3\xa4\xc3\xa4siv\xc3\xa4t palaamaan raunioituneisiin kotikyliins\xc3\xa4. J\xc3\xa4lleenrakennuksen lis\xc3\xa4ksi p\xc3\xa4\xc3\xa4tettiin Peikolan jakokunnassa, jonka Peikola ja Passila muodostivat, aloittaa tilusj\xc3\xa4rjestely, jonka avulla useisiin osiin ja palstoihin jakautuneet tilat saataisiin toimivimmiksi kokonaisuuksiksi. Tilusj\xc3\xa4rjestelyn yhteydess\xc3\xa4 Passilan kyl\xc3\xa4 lakkautettiin ja liitettiin Peikolan kyl\xc3\xa4\xc3\xa4n. J\xc3\xa4lleenrakennus keskeytyi vuonna 1944 Neuvostoliiton suurhy\xc3\xb6kk\xc3\xa4yksen alettua ja kylien asukkaat evakuoitiin uudelleen. Rauhanteossa kyl\xc3\xa4 j\xc3\xa4i taas Neuvostoliiton puolelle._NEWLINE_Sodan j\xc3\xa4lkeen Muolaan siirtov\xc3\xa4ki asutettiin Lounais-H\xc3\xa4meeseen ja Etel\xc3\xa4-Pirkanmaalle. Peikolan asukkaat asutettiin Humppilaan.'